আন্দ্রি লুনিন

আন্দ্রি অলেকসিয়োভিচ লুনিন (ইউক্রেনীয়: Андрій Олексійович Лунін, ইংরেজি: Andriy Lunin; জন্ম: ১১ ফেব্রুয়ারি ১৯৯৯; আন্দ্রি লুনিন নামে সুপরিচিত) হলেন একজন ইউক্রেনীয় পেশাদার ফুটবল খেলোয়াড়। তিনি বর্তমানে স্পেনের পেশাদার ফুটবল লিগের শীর্ষ স্তর লা লিগার ক্লাব রিয়াল মাদ্রিদ এবং ইউক্রেন জাতীয় দলের হয়ে গোলরক্ষক হিসেবে খেলেন। ২০১২–১৩ মৌসুমে, মাত্র ১৩ বছর বয়সে, ইউক্রেনীয় ফুটবল ক্লাব মেতালিস্ত খারকিউয়ের যুব পর্যায়ের হয়ে খেলার মাধ্যমে লুনিন ফুটবল জগতে প্রবেশ করেছেন এবং পরবর্তীকালে নিপ্রোর যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৬–১৭ মৌসুমে, ইউক্রেনীয় ক্লাব নিপ্রোর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি মাত্র এক মৌসুম অতিবাহিত করেছেন; নিপ্রোর হয়ে তিনি ২২ ম্যাচে অংশগ্রহণ করেছেন। অতঃপর ২০১৭–১৮ মৌসুমে তিনি জরিয়া লুহানস্কে যোগদান করেছেন। জরিয়া লুহানস্কে মাত্র এক মৌসুম অতিবাহিত করার পর প্রায় ৮.৫ মিলিয়ন ইউরোর বিনিময়ে স্পেনীয় ক্লাব রিয়াল মাদ্রিদের সাথে চুক্তি স্বাক্ষর করেছেন। মাঝে তিনি লেগানেস, রেয়াল ভায়াদোলিদ এবং রেয়াল ওভিয়েদোর হয়ে ধারে খেলেছেন। ২০১৪ সালে, লুনিন ইউক্রেন অনূর্ধ্ব-১৬ দলের হয়ে ইউক্রেনের বয়সভিত্তিক পর্যায়ে অভিষেক করেছিলেন। প্রায় ৪ বছর যাবত ইউক্রেনের বয়সভিত্তিক দলের হয়ে খেলার পর, তিনি ২০১৮ সালে ইউক্রেনের হয়ে আন্তর্জাতিক পর্যায়ে অভিষেক করেছেন; ইউক্রেনের জার্সি গায়ে তিনি এপর্যন্ত ৬ ম্যাচে অংশগ্রহণ করেছেন। ব্যক্তিগতভাবে, লুনিন বেশ কিছু পুরস্কার জয়লাভ করেছেন, যার মধ্যে ২০১৯ ফিফা অনূর্ধ্ব-২০ বিশ্বকাপের গোল্ডেন গ্লাভস জয় অন্যতম। দলগতভাবে, লুনিন এপর্যন্ত ১টি শিরোপা জয়লাভ করেছেন, যা হচ্ছে ২০১৯ ফিফা অনূর্ধ্ব-২০ বিশ্বকাপ। আন্দ্রি অলেকসিয়োভিচ লুনিন ১৯৯৯ সালের ১১ই ফেব্রুয়ারি তারিখে ইউক্রেনের ক্রাস্নোহরাদে জন্মগ্রহণ করেছেন এবং সেখানেই তার শৈশব অতিবাহিত করেছেন। লুনিন ইউক্রেন অনূর্ধ্ব-১৬, ইউক্রেন অনূর্ধ্ব-১৭, ইউক্রেন অনূর্ধ্ব-১৮, ইউক্রেন অনূর্ধ্ব-১৯, ইউক্রেন অনূর্ধ্ব-২০ এবং ইউক্রেন অনূর্ধ্ব-২১ দলের হয়ে খেলার মাধ্যমে ইউক্রেনের প্রতিনিধিত্ব করেছেন। ইউক্রেন অনূর্ধ্ব-১৭ দলের হয়ে তিনি ২০১৬ উয়েফা ইউরোপীয় অনূর্ধ্ব-১৭ চ্যাম্পিয়নশিপে অংশগ্রহণ করেছেন, তবে তার দল উক্ত প্রতিযোগিতার গ্রুপ পর্ব থেকেই বিদায় নিয়েছিল; উক্ত প্রতিযোগিতায় তিনি ৩ ম্যাচে অংশগ্রহণ করেছিলেন। ২০১৯ সালে তিনি ইউক্রেন অনূর্ধ্ব-২০ দলের হয়ে ২০১৯ ফিফা অনূর্ধ্ব-২০ বিশ্বকাপের শিরোপা জয়লাভ করেছেন, উক্ত প্রতিযোগিতার ফাইনালে তার দল দক্ষিণ কোরিয়া অনূর্ধ্ব-২০ দলকে ৩–১ গোলের ব্যবধানে পরাজিত করে উক্ত প্রতিযোগিতার ইতিহাসে প্রথমবারের মতো শিরোপা ঘরে তুলতে সক্ষম হয়েছিল। ইউক্রেনের বয়সভিত্তিক দলের হয়ে তিনি ২৯ ম্যাচে অংশগ্রহণ করেছেন। ২০১৮ সালের ২৩শে মার্চ তারিখে, মাত্র ১৯ বছর ১ মাস ১২ দিন বয়সে, ডান পায়ে ফুটবল খেলায় পারদর্শী লুনিন সৌদি আরবের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে ইউক্রেনের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ২১ নম্বর জার্সি পরিধান করেছিলেন। জাতীয় দলের হয়ে অভিষেকের ৩৮ মিনিট পর, ইউক্রেনের জার্সি গায়ে প্রথম গোলটি হজম করেছেন; ম্যাচের ৩৮তম মিনিটে সৌদি আরবের আক্রমণভাগের খেলোয়াড় ফাহাদ আল-মুয়াল্লাদের করা গোলটি হজম করার মাধ্যমে তিনি আন্তর্জাতিক ফুটবলে তার প্রথম গোলটি হজম করেছেন। ম্যাচটি ১–১ গোলে ড্র হয়েছিল। ইউক্রেনের হয়ে অভিষেকের বছরে লুনিন সর্বমোট ৪ ম্যাচে অংশগ্রহণ করেছেন। ১৮ আগস্ট ২০২১ পর্যন্ত হালনাগাদকৃত। "Andriy Lunin - Gardien Équipe Première"। Real Madrid C.F. - Web Oficial। ১৬ নভেম্বর ২০২০। সংগ্রহের তারিখ ১৭ আগস্ট ২০২১।  "Andriy Lunin LaLiga Santander"। লা লিগা। ২৮ জুন ২০২১। সংগ্রহের তারিখ ১৭ আগস্ট ২০২১।  "Ukraine [U17] - Squad U17 EURO 2016 Azerbaijan"। worldfootball.net। ২৭ নভেম্বর ২০২০। সংগ্রহের তারিখ ১৭ আগস্ট ২০২১।  "Ukraine [U17] - AppearancesU17 EURO 2016"। worldfootball.net। ২৭ নভেম্বর ২০২০। সংগ্রহের তারিখ ১৭ আগস্ট ২০২১।  "2019 FIFA U-20 World Cup"। FIFA। ২৪ মে ২০১৯। সংগ্রহের তারিখ ১৭ আগস্ট ২০২১।  "Saudi Arabia, Mar 23, 2018 - International Friendlies - Match sheet"। Transfermarkt। ২৩ মার্চ ২০১৮। সংগ্রহের তারিখ ১৭ আগস্ট ২০২১।  "Saudi Arabia - Ukraine 1:1 (Friendlies 2018, March)"। worldfootball.net। ২৭ নভেম্বর ২০২০। সংগ্রহের তারিখ ১৭ আগস্ট ২০২১।  Strack-Zimmermann, Benjamin (২৩ মার্চ ২০১৮)। "Saudi Arabia vs. Ukraine (1:1)"। National Football Teams। সংগ্রহের তারিখ ১৭ আগস্ট ২০২১।  উইকিমিডিয়া কমন্সে আন্দ্রি লুনিন সংক্রান্ত মিডিয়া রয়েছে। আন্দ্রি লুনিন – উয়েফা প্রতিযোগিতার রেকর্ড (আর্কাইভ) (ইংরেজি)  সকারওয়েতে আন্দ্রি লুনিন (ইংরেজি) সকারবেসে আন্দ্রি লুনিন (ইংরেজি) বিডিফুটবলে আন্দ্রি লুনিন (ইংরেজি) ট্রান্সফারমার্কেটে আন্দ্রি লুনিন (ইংরেজি) ওয়ার্ল্ডফুটবল.নেটে আন্দ্রি লুনিন (ইংরেজি) ইএসপিএন এফসিতে আন্দ্রি লুনিন (ইংরেজি) ন্যাশনাল-ফুটবল-টিমস.কমে আন্দ্রি লুনিন (ইংরেজি)